
Text rozhodnutia
Súd: Krajský súd Košice Spisová značka: 2Sd/37/2015 Identifikačné číslo súdneho spisu: 7015200734 Dátum vydania rozhodnutia: 27. 07. 2015 Meno a priezvisko sudcu, VSÚ: Mgr. Lenka Kubejová ECLI: ECLI:SK:KSKE:2015:7015200734.2 Uznesenie Krajský súd v Košiciach, v právnej veci navrhovateľa Y. W., nar. XX.XX.XXXX, bytom N. XXXX/XX, W., proti odporkyni Sociálnej poisťovni, ústredie so sídlom Ul. 29. augusta 8-10, Bratislava, v konaní o starobnom dôchodku, takto r o z h o d o l : O d m i e t a opravný prostriedok. Žiaden z účastníkov nemá právo na náhradu trov konania. o d ô v o d n e n i e : Návrhom zo dňa 07.04.2015, doručeným odporkyni dňa 10.04.2015, sa navrhovateľ domáhal preskúmania zákonnosti rozhodnutia odporkyne č. XXX XXX XXXX X zo dňa 24.03.2015, ktorým odporkyňa podľa § 293di ods.1 a § 82 zákona č. 461/2003 Z.z. o sociálnom poistení v znení neskorších predpisov zvýšila navrhovateľovi starobný dôchodok na sumu 582,-- eur mesačne. Odporkyňa po preskúmaní opravného prostriedku dospela k záveru, že nie je úplný, pretože nie je podpísaný a vyzvala navrhovateľa na odstránenie tejto vady v lehote desiatich dní. V určenej lehote ostal navrhovateľ nečinný, preto odporkyňa predložila vec Krajskému súdu v Košiciach na rozhodnutie spolu so svojím vyjadrením. Súd po preskúmaní opravného prostriedku uznesením č. k. 2Sd/37/2015-8 zo dňa 19.06.2015 nariadil navrhovateľovi, aby odstránil vadu opravného prostriedku a zaslal konajúcemu súdu úplný opravný prostriedok obsahujúci všetky zákonom predpísané náležitosti, a teda aj chýbajúci podpis. Uznesenie obsahovalo aj poučenie o zastavení konania v prípade neodstránenia vady v určenej lehote. Podľa § 250p Občianskeho súdneho poriadku ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Na základe uvedených skutočností a citovaných zákonných ustanovení s dôrazom na skutočnosť, že navrhovateľ naďalej ostal v konaní nečinný a nezaslal súdu riadny opravný prostriedok, súd rozhodol tak, ako je to uvedené vo výroku tohto uznesenia. O náhrade trov konania bolo rozhodnuté podľa § 146 ods.1 písm.c), § 246c ods.1 250l ods.2 O.s.p. tak, že žiaden z účastníkov nemá právo na ich náhradu. Poučenie: Proti tomuto uzneseniu možno podať odvolanie do 15 dní od jeho doručenia na Krajský súd v Košiciach (§ 374 ods.4 O.s.p.).

